欧阳修
送张屯田归洛歌
昔年洛浦见花落，曾作悲歌歌落花。
愁来欲遣何可柰，时向金河寻杜家。
杜家花虽非绝品，犹可开颜为之饮。
少年意气易成懽，醉不还家伴花寝。
一来京国两伤春，憔悴穷愁九陌尘。
红房紫莟处处有，骑马欲寻无故人。
黄河三月入隋河，河水多时怅望多。
为怜此水来何处，中有伊流与洛波。
忽闻君至自西京，洗眼相看眼暂明。
心衰面老畏人问，惊我瘦骨清如冰。
今年七月妹丧夫，稚儿孀女啼呱呱。
季秋九月予丧妇，十月厌厌成病躯。
端居移病新城下，日不出门无过者。
独行时欲强高歌，一曲未终双涕洒。
可怜明月与春风，岁岁年年事不同。
暂别已嗟非旧态，再来应是作衰翁。
感时惜别情无已，无酒送君空有泪。
西归必有问君人，为道别来今若此。